Diari Oficial de la Generalitat Valenciana


Sumari del DOGV 9913, del 12-08-2024 (2024/8332)

DECRET 98/2024, de 2 d’agost , del Consell, pel qual s'aproven les bases reguladores i es concedixen ajudes per a pal·liar els danys produïts pels temporals d'agost i setembre de 2021 en la Comunitat Valenciana.
-------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/08/02/98/dof/vci/html**

### Dades del document

Número de DOGV
:   9913

Data del DOGV
:   12-08-2024

Secció del DOGV
:   I. DISPOSICIONS GENERALS

Número del document
:   2024/8332

CVE
:   SZBL-U-1871-8682

Data del document
:   02-08-2024

Organisme emissor
:   Conselleria de Justícia i Interior

Tipus de document
:   Decret

Descriptors 

:   * ajuda pública
    * obres públiques
    * administració local
    * desastre natural

PREÀMBUL

Durant els dies 29, 30 i 31 d'agost i 1 i 2 de setembre de 2021, la Comunitat Valenciana, es va veure afectada per un episodi de fortes pluges que va ocasionar importants danys en infraestructures i béns públics, la reparació dels quals va ser necessària abordar de manera immediata, i va provocar gastos derivats de la resposta immediata que, a conseqüència d'esta, posen en marxa les diferents administracions, entre les quals es troba la mateixa Generalitat a través de l'Agència Valenciana de Seguretat i Resposta a les Emergències (d’ara en avant, AVSRE).

A conseqüència d'això el Consell, el dia 10 de setembre de 2021, va acordar l'inici d'actuacions per a pal·liar els danys produïts pels temporals d'agost i setembre de 2021 en la Comunitat Valenciana. A este efecte, el referit acord va atribuir, a la persona titular de la direcció de l’AVSRE, la coordinació de totes les actuacions dels diferents departaments del Consell i amb altres administracions públiques, en relació amb les accions que hagen de desenvolupar-se per a aconseguir la tornada a la normalitat, de totes les zones que es van veure afectades per la pluja a la qual es referix este acord.

Este acord, en l’apartat quart, establia un termini perquè les corporacions locals dels municipis afectats i els diferents departaments de la Generalitat i el seu sector públic instrumental presentaren les seues estimacions de danys en les infraestructures i béns públics que s'hagen vist afectats, així com, si és el cas, dels gastos extraordinaris que, amb caràcter urgent, s'hagen hagut d'efectuar a conseqüència de la pluja. Dins d'este termini van ser presentades les estimacions dels danys dels municipis afectats pel temporal a què es referix l'acord esmentat.

En aplicació de la Llei 13/2010, de 23 de novembre, de la Generalitat, de protecció civil i gestió d'emergències de la Generalitat, l'1 de febrer de 2017 es va constituir, sota la presidència del president de la Generalitat, la Comissió Interdepartamental per al Seguiment i Coordinació de la Postemergència, així com l'Oficina Única Postemergència, regulades pel Decret 163/2016, de 4 de novembre, del Consell.

Amb posterioritat, es va procedir a la determinació dels departaments competents de la Generalitat, realitzant-se, en el marc de l'Oficina Única Postemergència, una avaluació tècnica de les valoracions presentades conforme al que s'establix en l'acord del Consell, així com a la determinació dels procediments per a dur a terme les mesures que correspongueren.

A conseqüència de tot això, s'ha elaborat una proposta tècnica, que ha sigut assumida pel director de l'AVSRE i elevada a la Comissió Interdepartamental de Seguiment i Coordinació de la Postemergència en la seua reunió de 12 de setembre de 2023, amb indicació dels municipis afectats, tipus d'actuació i imports, que hauran d'atendre's amb càrrec a la línia pressupostària S1066 del capítol IV del programa 221.B00, Emergències, protecció civil i extinció d'incendis, dels pressupostos de l'exercici 2024 de la Generalitat.

Les ajudes a les quals es referix este decret van dirigides a la realització d'actuacions per a pal·liar els danys produïts per estos temporals en els municipis afectats, no correspon, per tant, efectuar una comparació i valoració entre els diferents danys ocasionats pel temporal per a donar prioritat als uns sobre els altres, sinó que el que es pretén és donar cobertura a estes actuacions de manera equitativa.

Per tant, en les ajudes a les quals es referix este decret, donada la intensitat dels temporals, l'extensió que es va veure afectada per estos i els efectes catastròfics que van originar, que han de ser reparats, concorren circumstàncies singulars i raons d'interés públic, social, econòmic i humanitari que dificulten la seua convocatòria pública i que justifiquen el seu atorgament en règim de concessió directa, de conformitat amb allò que disposa l'article 168.1.c) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions.

El Decret 17/2024, de 12 de juliol, del president de la Generalitat, pel qual es determinen el nombre i la denominació de les conselleries, i les seues atribucions, assigna a la Conselleria de Justícia i Interior, entre altres, les competències en matèria de situacions d'emergència.

Per tot això, de conformitat amb l'article 160.1.a) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en relació amb el que es preveu en la Llei 5/1983, de 30 de desembre, de la Generalitat, del Consell, a proposta de la consellera de Justícia i Interior i prèvia deliberació del Consell, en la reunió de 2 d’agost de 2024,

DECRETE

*Primer. Objecte*

1. Aprovar les bases reguladores de les ajudes directes als ajuntaments que s’indiquen en l'annex , en la quantia i distribució que s'indica, per a realitzar accions dirigides a pal·liar els danys produïts pels tempo-rals d'agost i setembre de 2021 en la Comunitat Valenciana durant els dies 29, 30 i 31 d'agost i 1 i 2 de setembre de 2021 i concedir les ajudes indicades. Estes ajudes es finançaran amb càrrec al capítol IV del programa 221.B00, Emergències, protecció civil i extinció d'incendis, dels pressupostos de l'exercici 2024 de la Generalitat, per un import global màxim d'1.389.625,45 € que seran imputats al capítol IV línia S1066 denominada «Ajudes gastos corrents, capítol IV».

2. Les ajudes hauran d'anar destinades a actuacions de reparació dels danys produïts a conseqüència dels temporals en les infraestructures i béns públics, naturals, edificis i altres construccions, així com en mobiliari i estris, i, si és el cas, dels gastos extraordinaris que, amb caràcter urgent, s'hagueren hagut d'efectuar a conseqüència dels temporals.

3. No seran subvencionables, d’acord ambl present decret, les indemnitzacions ni les actuacions dirigides a l'execució d'obra nova o a la millora de les infraestructures i béns públics existents.

4. Les ajudes concedides tenen caràcter complementari i són compatibles en concurrència amb altres subvencions, indemnitzacions, ajudes, ingressos o recursos, procedents de sistemes públics o privats, nacionals o internacionals, o d'altres administracions públiques, fins al límit del valor del mal produït.

*Segon. Règim jurídic*

Les ajudes es regiran per la Llei 38/2003, de 17 de novembre, general de subvencions; pel seu reglament de desenvolupament, aprovat per Reial decret 887/2006 de 21 de juliol; i per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, en el no previst pel present decret.

*Tercer. Beneficiaris*

1. Són beneficiaris d'estes ajudes els ajuntaments afectats pels  temporals d'agost i setembre de 2021 en la Comunitat Valenciana, que s’indiquen en l'annex, en la quantia i distribució que s'indica, per a realitzar accions dirigides a pal·liar els danys produïts per estos temporals.

2. Este decret no precisa de la seua notificació a la Comissió Europea, d'acord amb els articles 1.3 i 3.4 del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, per tractar-se d'ajudes destinades a reparar els perjuís causats per desastres naturals o per altres esdeveniments de caràcter excepcional, expressament declarades compatibles en l'article 107.2.b) del Tractat de Funcionament de la Unió Europea.

*Quart. Import de les ajudes*

1. S'aproven ajudes, per un import global màxim d'1.389.625,45 €, destinades als ajuntaments que s’indiquen en l'annex, en les quanties indicades en este, per a la realització de les actuacions necessàries per a pal·liar els danys produïts pels temporals als quals es referix este decret.

2. Estes ajudes s'atorguen en règim de concessió directa a l'empara de l'article 168.1.c) de la Llei 1/2015, en virtut de les circumstàncies de les quals es va deixar constància en l'Acord  de 10 de setembre de 2021, del Consell, d'inici d'actuacions per a pal·liar els danys produïts pels temporals d'agost i setembre de 2021 en la Comunitat Valenciana, publicat en el *Diari Oficial de la Generalitat Valenciana*  núm. 9177, de 20 de setembre de 2021.

3. El pagament de les quanties atorgades als ajuntaments, es realitzarà, una vegada acceptada esta, mitjançant el deslliurament anticipat del 100% de l'import de l'ajuda indicat en l'apartat primer del decret destinat a atendre gastos corrents.

*Quint. Finalitat*

Els imports, que tindran la consideració d'ajudes directes, es destinaran exclusivament a la realització, per part dels ajuntaments indicats en l'annex, d'actuacions per a pal·liar els danys produïts pels temporals al qual s'al·ludix en l'apartat anterior, de conformitat amb les valoracions presentades.

*Sext. Actuacions contemplades*

Les ajudes que es concedixen en este decret es podran destinar a cobrir els següents danys, pels imports i amb les condicions que s'indiquen:

a) Danys provocats en béns i infraestructures de titularitat municipal. La quantia de les ajudes podrà ser de fins al 100% del valor dels danys produïts pels temporals a què fa referència este. Els gastos imputables a estes ajudes poden comprendre, a més dels imports d'execució de l'actuació, els honoraris de redacció del projecte, direcció de l'actuació i tramitació de l'expedient, en la part proporcional a l'actuació realitzada amb esta ajuda, que en el seu conjunt no podrà superar l'ajuda concedida. Queden excloses d'este concepte les infraestructures de generació, transport i distribució d'energia elèctrica i instal·lacions de telecomunicació, així com les actuacions dirigides a l'execució d'obra nova i a la millora de les infraestructures i béns públics.

b) Els gastos extraordinaris que, amb caràcter urgent, hagueren hagut d'efectuar els ajuntaments a conseqüència dels temporals, entenent com a tals els gastos realitzats per eixe motiu des del 29 d'agost de 2021 fins a la data de publicació de l'Acord de 10 de setembre de 2021, sempre que el seu objectiu siga el funcionament dels servicis públics essencials o imprescindibles per a garantir la vida i seguretat de les persones. La quantia de les ajudes podrà ser de fins al 100% del valor els gastos extraordinaris realment efectuats. A este efecte, s'exclouen d'este concepte els treballs duts a terme amb mitjans propis de la corporació local, ja siguen materials, com ara maquinària, ferramentes, etc., o humans, entés per tals el personal contractat amb anterioritat als fets causants, quan estos s'haja realitzat dins de la jornada laboral ordinària. En cap cas seran objecte d'estes ajudes els gastos de personal generats per bombers, policia local, protecció civil i altres de caràcter anàleg.

c) En el seu conjunt no podrà superar l'ajuda concedida.

*Sèptim. Obligacions dels ajuntaments*

Els ajuntaments assumiran les obligacions següents:

a) Dur a terme les actuacions previstes en un termini de fins a 12 mesos comptats des de l'endemà de la publicació d'este decret en el *Diari Oficial de la Generalitat Valenciana*. S'haurà de disposar de totes les autoritzacions sectorials necessàries per a l'execució de les actuacions, la concessió de la present ajuda no suposa l'obtenció de l'autorització per a l'execució d'estes .

b) Presentar, dins del termini indicat en l'apartat a), davant la Subdirecció General d´Emergències de l'AVSRE, una memòria tècnica final, que certifique la correcta realització de les diferents actuacions dutes a terme amb l'ajuda objecte del present decret, indicant, per a cada infraestructura o ben públic, l'estat en el qual es trobava abans dels temporals, l'estat en el qual es trobava després dels temporals, les actuacions realitzades i el cost de cadascuna d'estes.

c) Justificar, dins del termini indicat en l'apartat a), davant la Subdirecció General d´Emergències de l'AVSRE, mitjançant certificat expedit per l'òrgan de la secretària intervenció, o de l'interventor o interventora municipal la totalitat dels gastos realitzats fins al 100% de l'aportació efectuada, incloent-hi una relació completa amb el desglossament de cadascun dels gastos realitzats que especifique capítol de gasto i tipus de l'actuació; així com la documentació establida en l'article 75 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.

d) Comunicar, dins del termini indicat en l'apartat a), davant la Subdirecció General d´Emergències de l'AVSRE, altres ajudes rebudes per a cadascuna de les actuacions realitzades.

e) Reintegrar els fons percebuts que no hagueren sigut degudament justificats dins del termini i en la forma corresponent davant l’AVSRE, en aplicació de l'article 172 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions i en l'article 37 de la Llei 38/2003, de 17 de novembre, general de subvencions.

f) Sotmetre's a les actuacions de comprovació que, respecte a la gestió d'estos fons, duga a terme el personal tècnic competent en les matèries objecte d'estes ajudes, així com a les actuacions de control financer que realitze la Intervenció de la Generalitat i als procediments fiscalitzadors de la Sindicatura de Comptes.

*Octau. Control d'actuacions*

La Generalitat efectuarà un control de les actuacions de reparació dels danys objecte d'este decret que consistirà en la realització d'un control de camp sobre un 10% de les sol·licituds objecte de subvenció i del 10% del total de l'ajuda efectivament pagada, seleccionades mitjançant un procediment aleatori corregit per criteris de factors de risc.

*Nové. Efectes*

El present decret produirà efectes des de l'endemà de la seua publicació en el *Diari Oficial de la Generalitat Valenciana*.

Contra el present acte o decret, que posa fi a la via administrativa, podrà interposar-se, amb caràcter potestatiu, recurs de reposició davant el mateix òrgan que el va dictar, en el termini d'un mes, de conformitat amb el que s'establix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o bé si es tracta d'una Administració pública, podrà realitzar el requeriment a què es referix l'article 44 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos des de la publicació; o per contra podrà interposar-se directament un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació, en el *Diari Oficial de la Generalitat Valenciana*. Tot això de conformitat amb el que es disposa en els articles 10, 44 i 46 de l'esmentada Llei 29/1998, de 13 de juliol, reguladora de la jurisdicció contenciosa administrativa, sense perjuí que s'utilitze qualsevol altra via que es considere oportuna.

ANNEX

*Ajudes concedides segons concepte*

|  |  |  |  |
| --- | --- | --- | --- |
| *Ajuntament* | *Gastos*  *extraordinaris (euros)* | *Reparació de danys (euros)* | *Total (euros)* |
| Alfondeguilla | 10.375,75 | 155.507,46 | 165.883,21 |
| Almassora | 16.428,00 | 0,00 | 16.428,00 |
| Benicàssim/Benicasim | 47.179,01 | 103.582,68 | 150.761,69 |
| Càlig | 0,00 | 10.642,38 | 10.642,38 |
| Canet d'En Berenguer | 0,00 | 15.059,05 | 15.059,05 |
| Catadau | 0,00 | 89.487,59 | 89.487,59 |
| Chella | 0,00 | 48.042,00 | 48.042,00 |
| Espadilla | 0,00 | 110.840,84 | 110.840,84 |
| Gilet | 779,76 | 348.644,62 | 349.424,38 |
| Loriguilla | 0,00 | 0,00 | 0,00 |
| Pedralba | 0,00 | 31.100,00 | 31.100,00 |
| Puçol | 0,00 | 41.928,89 | 41.928,89 |
| Rotglà I Corberà | 0,00 | 7.164,89 | 7.164,89 |
| Sagunt/Sagunto | 7.099,23 | 0,00 | 7.099,23 |
| Serra | 0,00 | 0,00 | 0,00 |
| Vilamarxant | 0,00 | 219.925,60 | 219.925,60 |
| Vinaròs | 0,00 | 125.837,70 | 125.837,70 |
| Total (Euros) | 81.861,75 | 1.307.763,70 | 1.389.625,45 |

  
  

Ontinyent, 2 d'agost de 2024

Carlos Mazón Guixot

President de la Generalitat

Salomé Pradas Ten

Consellera de Justícia i Interior


Còpia Permalink ELI